b'\n_START_ARTICLE_\nKorsfestelse\n_START_SECTION_\nBeskrivelse\n_START_PARAGRAPH_\nDenne formen for henrettelse ble sett p\xc3\xa5 som en sv\xc3\xa6rt fornedrende og avskrekkende skamstraff p\xc3\xa5 samme m\xc3\xa5te som seinere tiders hjul og steile. Det ser ut til at romerne sjelden benyttet straffen p\xc3\xa5 personer som selv var romere. Det kunne allikevel forekomme med for eksempel sj\xc3\xb8r\xc3\xb8vere og andre som var beryktede. En person som var blitt d\xc3\xb8mt til denne straffen ble gjerne f\xc3\xb8rst pisket. Korsfestelse ble ansett som b\xc3\xa5de skrekklig og vanlig._NEWLINE_H\xc3\xa5ndflatene vil revne dersom man pr\xc3\xb8ver \xc3\xa5 henge en hel person opp etter nagler gjennom dem. I s\xc3\xa5 fall m\xc3\xa5 man ogs\xc3\xa5 ha brukt rep til \xc3\xa5 feste armene med. Antagelig ble naglene i de fleste tilfeller sl\xc3\xa5tt gjennom h\xc3\xa5ndleddene.\n_START_SECTION_\nVirkning\n_START_PARAGRAPH_\nD\xc3\xb8den inntreffer som f\xc3\xb8lge av oksygenmangel eller p\xc3\xa5 grunn av en kombinasjon av blodtap, t\xc3\xb8rste og sjokk. Oksygenmangel oppst\xc3\xa5r n\xc3\xa5r personen blir hengt p\xc3\xa5 korset uten st\xc3\xb8tte for bena eller en blokk \xc3\xa5 sitte p\xc3\xa5; n\xc3\xa5r armene blir strukket til siden og oppover blir brystkassen trukket inn slik at lungene ikke klarer \xc3\xa5 utvide seg. \xc3\x85ndedrettet blir derfor grunt, og personen klarer ikke \xc3\xa5 kvitte seg med karbondioksid. Til slutt inntreffer bevisstl\xc3\xb8shet, og ettersom \xc3\xa5ndedrettet p\xc3\xa5 det tidspunkt er avhengig av kraftig anstrengelse, vil det raskt stoppe.\n_START_SECTION_\nHenrettelsesredskapets form\n_START_PARAGRAPH_\nDet fins p\xc3\xa5stander om at henrettelsesredskapene som ble brukt til denne typen henrettelse kan ha hatt forskjellige former. Et slikt redskap kunne if\xc3\xb8lge noen v\xc3\xa6re kun en enkelt stake (Crux simplex), en stake med en tverrbjelke \xc3\xb8verst, alts\xc3\xa5 formet som en T (Crux commissa), en stake med tverrbjelken senket, alts\xc3\xa5 mer eller mindre formet som et latinsk kors (Crux immissa), eller ogs\xc3\xa5 formet p\xc3\xa5 andre m\xc3\xa5ter._NEWLINE_Justus Lipsius, en nederlandsk katolsk l\xc3\xa6rd p\xc3\xa5 1500-tallet, nevner en rekke forskjellige former i verket De cruce, der det ogs\xc3\xa5 er illustrasjoner. Selv st\xc3\xb8tter han tanken om at Jesus ble henrettet p\xc3\xa5 et kors.'